Rokers teen regering in hof(Argieffoto: Nam Y. Huh) Die Fair Trade Independent Tobacco Association (Fita SA) voer in hofstukke aan die verbod op die verkoop van tabakprodukte was nooit regmatig om mee te begin nie en vra nou vir ŉ dringende bevel dat die besluit daaroor omgekeer word. Fita SA se voorsitter, Sinenhlanhla Mnguni, sê die vereniging beskou die verbod wat saam met die staat van landwye afsondering op 26 Maart in werking getree het as onregmatig omdat die verbod op die verkoop van sigarette nooit uitdruklik só in die aanvanklike afkondiging gestipuleer was nie. Mnguni sê die vereniging betwis dus nie net die regering se skielike ommekeer verlede week oor die verkoop van sigarette nie. Die vereniging se hofsaak om die besluit ter syde te stel het Maandag in die hooggeregshof begin. Pres. Cyril Ramaphosa het op 23 April gesê die verbod gaan op 1 Mei, toe die afsonderingsregulasies na vlak 4 afgeskaal is, opgehef word. Ses dae later het sy minister van samewerkende regering en tradisionele sake, Nkosazana Dlamini-Zuma, egter uit die bloute aangekondig dat die verbod volgehou word. In sy hofstukke eis Fita dat Ramaphosa en Dlamini-Zuma teen Woensdag aandui of hulle die aansoek gaan teenstaan. Die vereniging vra ook dat Ramaphosa en Dlamini-Zuma teen 26 Mei redes voorsien oor hoekom ŉ bevel nie toegestaan word dat sigarette ingevolge die aanvanklike rampregulasies ŉ noodsaaklike item is nie. Fita SA vra verder dat sekere bepalings wat op 29 April afgekondig is, geskrap word. Pres. Cyril Ramaphosa. (Foto: Kopano Tlape/GCIS) Hy eis ook toegang tot die notules van drie vergaderings van die nasionale bevelraad oor die Covid-19-pandemie. Die eerste is die vergadering waar daar op die aanvanklike verbod besluit is, die tweede waar daar besluit is dat die verbod opgehef gaan word, asook die notule van die vergadering waar dié besluit weer herroep is. Fita soek dié rekords teen 19 Mei. Die vereniging verteenwoordig mediumgrootte tabakprodusente en vra dat sigarette ingesluit word in die lys van toegelate verwerkte landbouprodukte. Hy voer voorts aan dat die ministers wat by die besluit oor die verbod betrokke was hul magte oorskry het en sê daar is onvoldoende bewyse dat ŉ verbod op sigarette doeltreffend is om die verspreiding van Covid-19 te stuit. Mnguni het ook die beduidende verlies aan inkomste aan die staat en die minister van finansies, Tito Mboweni, se teenkanting van die voortgesette verbod benadruk. Mboweni het gesê die staat het tot dusver R1,7 miljard weens die verbod op die verkoop van sigarette en alkohol verloor. British American Tobacco South Africa (Batsa) het die regering ook tot 10:00 Maandag gegee om die verbod op te hef. Die waarnemende minister van kommunikasie, Jackson Mthembu, hou egter voet by stuk dat die regering hom nie van stryk gaan laat bring oor die kwessie nie. Ramaphosa het gister boonop bewerings dat daar spanning in die regering oor die verbod is, verwerp. Volgens die president is daar gesamentlik besluit dat die verbod volgehou gaan word.